Ændret forslag til EUROPA-PARLAMENTETS OG RÅDETS AFGØRELSE om fastlæggelse af et fællesskabsprogram med henblik på at fremme organisationer, der er aktive på europæisk plan, hvad angår ligestilling mellem mænd og kvinder

(forelagt af Kommissionen i henhold til EF-traktatens artikel 250, stk. 2)

2003/0109 (COD)

Ændret forslag til EUROPA-PARLAMENTETS OG RÅDETS AFGØRELSE om fastlæggelse af et fællesskabsprogram med henblik på at fremme organisationer, der er aktive på europæisk plan, hvad angår ligestilling mellem mænd og kvinder

1. Baggrund

Formålet med dette forslag til afgørelse er at skabe et retsgrundlag for tildeling af tilskud i årene 2004 og 2005 til organisationer, der er aktive på europæisk plan, hvad angår ligestilling mellem mænd og kvinder. Denne afgørelse er nødvendig, fordi Kommissionens budget skal opstilles på en ny måde fra 2004 som følge af den nye finansforordning. De to pågældende budgetposter, dvs. A-3037 vedrørende Den Europæiske Kvindelobby og A-3046 vedrørende andre organisationer, der er aktive på ligestillingsområdet, omdannes således til budgetposter for aktivitetsområder, der kræver en basisretsakt.

Kommissionen vedtog samme dag, den 27. maj 2003, seks andre forslag til afgørelse med henblik på fra 2004 at indføre specifikke basisretsakter for en række tilskud, der I øjeblikket finansieres på grundlag af administrative bevillinger i budgettets del A, og på denne måde gruppere dem i aktivitetsområder. Det forklares i Kommissionens meddelelse af 27. maj 2003 til Europa-Parlamentet og Rådet (KOM(2003) 274 endelig), hvilke generelle og fælles fremgangsmåder, der er anvendt i forbindelse med alle de forslag til afgørelser, der er omfattet af dette initiativ.

I denne forbindelse vedtog Kommissionen derfor den 27. maj 2003 sit forslag til afgørelse om fastlæggelse af et fællesskabsprogram med henblik på at fremme organisationer, der er aktive på europæisk plan, hvad angår ligestilling mellem mænd og kvinder. Det specifikke retsgrundlag er EF-traktatens artikel 13, stk. 2, om den fælles beslutningsprocedure.

På mødet den 20. november 2003 vedtog Europa-Parlamentet 20 ændringsforslag til Kommissionens forslag.

2. Gennemgang af ændringsforslagene

Kommissionen vil i sit ændrede forslag i uændret form medtage ændringsforslag 2-5, 12-14, 16-18 og 27. Den kan delvis acceptere ændringsforslag 22. Den kan ikke acceptere ændringsforslag 6-11, 19 og 20.

2.1. Ændringsforslag, som Kommissionen accepterer

2.1.1. Ændringsforslag 2

Ændringsforslaget er redaktionelt, da det blot tydeliggøres, at der ved denne afgørelse fastlægges et fællesskabsprogram for støtte til Den Europæiske Kvindelobby og for fremme af andre organisationer, der er aktive på europæisk plan, hvad angår ligestilling mellem mænd og kvinder. Ændringsforslaget kan derfor accepteres.

2.1.2. Ændringsforslag 3

Sigtet med dette ændringsforslag er udelukkende at præcisere i Kommissionens forslag, at de aktiviteter, der udøves af organisationer, som modtager støtte, skal være i overensstemmelse med de principper og retsforskrifter, der styrer EF-indsatsen på ligestillingsområdet. Ændringsforslaget kan derfor accepteres.

2.1.3. Ændringsforslag 4

Ifølge ændringsforslaget udgår i afgørelsens dispositive del den direkte henvisning til Den Europæiske Kvindelobby som en organisation, der modtager direkte driftstilskud under emneområde 1. Denne henvisning findes i afgørelsens bilag. Ændringsforslaget kan accepteres, da fremgangsmåden med at opføre modtagerorganisationerne med navns nævnelse i bilaget er den samme i alle basisretsakterne.

2.1.4. Ændringsforslag 5 og 18

Sigtet med dette ændringsforslag er at præcisere, at organisationer, der modtager driftstilskud og tilskud til aktiviteter, der er omfattet af emneområde 2 og 3, skal arbejde for virkeliggørelsen af et mål af generel europæisk interesse, der indgår i Den Europæiske Unions politik på ligestillingsområdet. Ændringsforslaget kan derfor accepteres.

2.1.5. Ændringsforslag 12

Det præciseres i dette ændringsforslag, at Den Europæiske Kvindelobby ved udførelsen af aktiviteter, der har til formål at styrke ligestillingsspørgsmålet i forbindelse med udvidelsen af EU, også skal udvikle samarbejdet med kvindeorganisationer i de nye medlemsstater. Kommissionen kan acceptere ændringsforslaget, for så vidt som kvindeorganisationerne i de pågældende nye medlemsstater er aktive på området for fremme af ligestilling mellem mænd og kvinder.

2.1.6. Ændringsforslag 13 og 14

I disse ændringsforslag gives der yderligere eksempler på, hvilke aktioner der kan finansieres inden for rammerne af programmet, f.eks. integrering af ligestillingsaspektet på uddannelses-, sports-, sundheds- og socialsikringsområdet og samarbejde med kvindeorganisationer i lande i den tredje verden. Ændringsforslagene kan accepteres.

2.1.7. Ændringsforslag 16

I dette ændringsforslag præciseres det, at Den Europæiske Kvindelobby blandt sine medlemmer tæller kvindeorganisationer, da den ifølge sin vedtægt er en sammenslutning af fysiske personer og kvindeafdelinger af ngo'er. Kommissionen kan derfor acceptere ændringsforslaget.

2.1.8. Ændringsforslag 17

Dette ændringsforslag vedrører rettelse af en fejl i Kommissionens forslag til afgørelse, hvori det anføres, at Den Europæiske Kvindelobbys aktiviteter er omhandlet i punkt 1.1 i bilaget, ikke punkt 1.2. Ændringsforslaget kan derfor accepteres.

2.1.9. Ændringsforslag 27

Ændringsforslag 27 afspejler den aktuelle situation i udvidelsesprocessen, idet det anføres, at programmet er rettet mod de tiltrædende lande, der har underskrevet tiltrædelsestraktaten i 2003. Kommissionen kan helt og fuldt acceptere dette ændringsforslag.

2.2. Ændringsforslag, som Kommissionen delvis kan acceptere

2.2.1. Ændringsforslag 22

Kommissionen kan delvis acceptere ændringsforslag 22, for så vidt som det i betragtning 12 præciseres, at formålet med programmet er at yde et finansielt tilskud til en række organisationer i form af driftstilskud til aktiviteter til virkeliggørelse af et mål af generel europæisk interesse på ligestillingsområdet eller et mål, der indgår i Den Europæiske Unions politik på dette område. Derimod kan Kommissionen ikke acceptere, at omtalen af tilskud til visse aktiviteter er udgået, fordi dette risikerer at medføre en begrænsning af anvendelsesområdet for programmet, der dækker ikke blot driftstilskud, men også tilskud til aktiviteter.

Kommissionen kan acceptere dette ændringsforslag på betingelse af, at omtalen af tilskud til visse aktiviteter bevares.

2.3. Ændringsforslag, som Kommissionen ikke kan acceptere

2.3.1. Ændringsforslag 6 og 7

Ændringsforslag 6 og 7 vedrører en ændring af bestemmelserne vedrørende samfinansiering, nedtrapning og mere indirekte programmets varighed, sådan som det er foreslået i Kommissionens forslag.

Kommissionen kan hverken acceptere den foreslåede stigning i samfinansieringen til 90% i stedet for de 80%, som Den Europæiske Kvindelobby modtager nu, eller at reglen om nedtrapning af tilskuddet til de andre organisationer skulle gælde fra det tredje år, når programmet kun varer i to år.

2.3.2 Ændringsforslag 8, 9 og 10

Ændringsforslag 8, 9 og 10 vedrører en forlængelse af programmets varighed indtil 2008 og en forøgelse af budgettet til 5,5 mio. EUR.

Kommissionen kan ikke acceptere disse ændringsforslag, der ikke overholder den fælles erklæring fra trilogmødet den 24. november 2003.

2.3.3. Ændringsforslag 11

Ændringsforslag 11 vedrører en tungere procedure for evaluering af programmet, der bl.a. skal baseres på en ekstern rapport og Kommissionens forelæggelse af en rapport ved udgangen af 2007 i stedet for 2006.

Kommissionen kan ikke acceptere dette ændringsforslag, der indebærer en forpligtelse, der ikke står i forhold til programmets budget og varighed. Eftersom programmet udløber ved udgangen af 2005, forekommer det i øvrigt hensigtsmæssigt at bibeholde forpligtelsen til at forelægge en rapport ved udgangen af 2006.

2.3.4. Ændringsforslag 19

Ifølge ændringsforslag 19 bør driftstilskud til aktioner under emneområde 2, efter en indkaldelse af forslag, tildeles organisationer, der bl.a. bekæmper vold, som står i vejen for ligestillingen.

Kommissionen kan ikke acceptere dette ændringsforslag, der på vilkårlig måde prioriterer en enkelt aktivitet i stedet for at bevare bestemmelsens generelle karakter.

2.3.5. Ændringsforslag 20

Sigtet med dette ændringsforslag er at sikre, at Europa-Parlamentet på forhånd underrettes om de prioriterede emner og aktivitetstyper, inden indkaldelserne finder sted. Kommissionen kan ikke acceptere dette ændringsforslag, der griber ind i den udøvende magt, som Kommissionen har eneret på.

3. Konklusion

I henhold til artikel 250, stk. 2, i EF-traktaten ændrer Kommissionen sit forslag som anført ovenfor.